293 Pulcritudo

Est pulcritudo triplex: corporalis, virtualis, eternalis. Prima est periculosa, secunda graciosa, tercia gloriosa.

Prima, tanquam decipiens docetur per crucem contempnenda seu paruipendenda, nam Christus qui erat *Speciosus forma*, Psal. [44:3], *[præ] filiis hominum*. In cruce non habuit speciem neque decorem.

Et quidem pulcritudo corporalis triplex est. Nam quedam est innata consistens in lineamentis corporis.

Alia est mutuata consistens in ornamentis.

¶ Alia est palliata consistens in signis fucatis per ypocrisim.

Contra primam istarum Christus in cruce quasi leprosus aparuit. Contra secundum nudus pependit. Contra terciam latus apertum habuit.

¶ Secunda, pulcritudo tanquam alliciens docetur per crucem appendenda hec. Nempe pulcritudo consistit in castitate[[1]](#endnote-1) tamquam in candore, in caritate tamquam in rubore, in veritate tanquam in debita partium proporcione. Sed Christus docuit castitatem inter virgines pendens, caritatem pro inimicis orans, veritatem prophecias et promissa complens.

¶ Tercia, pulcritudo tanquam proficiens docetur per crucem speranda. Nam pro ea Christus mortus est. Hec consistit in tribus: in contemplanda deitate, in iocunda societate, in secura eternitate.

¶ Item, est triplex pulcritudo suspecta, quia apparens et non existens. Quarum prima est ficta et simulata, quo consistit in verbis et signis hypocritarum, cum tamen non sit ita in corde. Hanc habent superiores qui persequentur vicia sub colore corrigendi, sed magis[[2]](#endnote-2) sub animo pecuniam emungendi, ut amplam sustineant familiam, uel ut splendidam dent elemosinam, et plures se ingurgitant sub specie fiendi fortiores Judei seruicio, Matt. 23[:27]: *Væ vobis scribæ et pharisæi*, qui *similes estis sepulchris dealbatis*.

¶ Secunda, pulcritudo est apparens et non subsistens. Est promissio letificat fatuum, sic caro promittit delectacionem, sed concludit cum amaritudine.

¶ Tercia, est /f. 92rb/ pulcritudo mutuata, que consistis in dictiis, deliciis,[[3]](#endnote-3) honoribus, de qua Dan. 4[:7, 9]: *Videbam, et ecce in medio terræ arbor pulcherrima*.

De qua vide supra, capitulo [28] Arbor.

Sed item, hec pulcritudo est instabilis et incerta cum sit mutuata. De qua dicitur prouerbialiter, res mutuata in fine uult redire. Anglice, **Guy wel loue ac ye last hoome**. Job 5[:3]: Vide *stultum firma radice, et maledixi pulchritudini ejus*.

¶ Exemplum ut poeta, oracio cornicula ob nigritudinem deiecta. Ita egit cautelose apud ratione ut de qualibet aue pulcra mutaret pennam ad ornatum Indi sui, sed cum postmodum alias aues despiceret, secundum decretum Jouis detraxit quelibet auis penam suam, et sic cornicula mansit nuda et derisa. Sic homo, qui fouetur multum a ceteris creaturis, si contempnat Deum in fine denudabitur ab auibus, id est, angelis deridebitur, a demonibus conculcabitur, Ysai. 3[:18, 17]: *In illa die Dominus ornamenta filiarum Syon*, etc. Seneca ad hoc, de equo cooperto et habente pannis ligatum, quod suspectus sit in illis locis, sic est de deuitibus qui teguntur diuiciis et subtus sunt infirmi et fedi.

¶ Item, nota quod multa concupiscuntur tanquam pulcra sunt ac deceptoria quales sunt diuicie, delicie, et honores.

¶ Fuit nempe Lucifer pulcher in decore, sciencie, et honores, sed excessit in concupiscendo limites rectitudinis et cecidit.

¶ Fuerunt Judei fertiles in diuiciis sed excusserunt in appetendo.

¶ Alexander qui et Paris iudicauit Venerem pulcriorem, Pallade aut Junoue, ideo periit. Vnde poeta, conueniunt ad eum Juno, Minerua, Venus, iudicium querunt pulchrima que sit in ipsis.

¶ Promittunt etiam munera queque suum Juno decus, Pallas vires, Citharea puellam. Sed tribuit Veneri vincere victus ea.

¶ Sed reuera ista voluptas que videtur hominibus pulcra reddit homines fedos et infra bestias detrudit, tanquam principalis membri multacio, que est racio. Vnde nota quod sicut tria pulcrificant animam, scilicet, audicio verbi Dei, frequens confessio, peccati vitacio accasionis reciduum. Sic tria hiis opposita fedant et deturpant que sunt fames recreacionis, necligencia locutionis, contactus rei turpis.

De primo, quod cibum est stomacho, hoc verbum Dei animo. Nam sicut sine cibo stomachus languescit, Job 18[:12]: *Attenuetur fame robur ejus*, etc. Sic mens sine verbo Dei qui *Non in solo pane viuit homo*, Matt. [4:4].

¶ De secundo, vas compositum ex diuersis metallis potissime, videlicet, indiget iugi, tracione, ablucione, mundacio. Ad hoc quod eius pulcritudo conseruetur compositum, vero exponitur metallo non ita facile contrahit sordes. Homo autem componitur quasi ex diuersis metallis ex corpore, scilicet, et anima, necessito propter eorum repugnancia ad inuicem, oportet frequenter confitri, Psal. [95: 6]: *Confessio et pulchritudo in conspectu ejus*, quasi dicens, confessio quam sequitur pulcritudo anime accepta est in approbatione Dei.

¶ Legitur quod diabolus aliquando venit ad confessionem eo quod videret multos redire de confessione pulcros.

¶ Sed quia conteri noluit nec potuit recessit deformis, sed quod dolendum est magis curatur hodie de pulcritudine vestis quam mentis. Vnde Augustinus, *De verbis apostoli*, omnia tua vis habere bona et pulcra, excepto te ipso quam vis habere malum.

¶ De tercio, sicut qui tangit picem inquinatur, et qui cohabitat cum leprosis inficitur, sic quid associatur malis tactibus intenditur.

¶ Ferrum et lapis sunt dura et cum ex eorum contactu surgit ignis, Zach. 9[:17]: *Quid pulchrum* *ejus, nisi* *frumentum electorum*, id est, munda societas bonorum purgata palea.

Item, quidam distinguit et sic triplex est pulcritudo externa interna. Prima est corporalis, virtualis, tercia supernalis.

1. in castitate ... in caritate tamquam ] Lambeth 23, F.80 *om*. F.128. [↑](#endnote-ref-1)
2. magis ] *corr*. vermis F.128. [↑](#endnote-ref-2)
3. deliciis ] Lambeth 23, F.80 *om*. F.128. [↑](#endnote-ref-3)